Komisijos Reglamentas (EB) Nr. 2276/2003
2003 m. gruodžio 22 d.
įvedantis muitų tarifų kvotas ir nustatantis šių muitų tarifų kvotų ribose taikomus muito mokesčius į Europos bendriją importuojamiems tam tikriems perdirbtiems žemės ūkio produktams, kurių kilmės šalis - Egiptas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos priemones dėl tam tikrų prekių, pagamintų iš perdirbtų žemės ūkio produktų [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 7 straipsnio 2 dalį,
kadangi:
(1) Artėjant ratifikavimo ir įsigaliojimo procedūros pabaigai dėl 2001 m. birželio 25 d. pasirašyto euro-Viduržemio susitarimo, įsteigiančio Europos bendrijos, jos valstybių narių ir Egipto asociaciją, pasikeičiant raštais buvo sudarytas susitarimas dėl laikinų prekybos sąlygų, nustatytų euro-Viduržemio asociacijos susitarime su Egiptu (toliau - Susitarimas), taikymo, kuris įsigalioja 2004 m. sausio 1 d. Taryba savo 2003 m. gruodžio 19 d. sprendimu patvirtino Susitarimą dėl laikino prekybos sąlygų taikymo ir papildomų euro-Viduržemio susitarimo priemonių, įsteigdama asociaciją tarp Europos bendrijos, jos valstybių narių ir Egipto [3].
(2) Šis susitarimas pakeičia 1977 m. sausio 18 d. Briuselyje pasirašytame Europos ekonominės bendrijos valstybių narių ir Egipto bendradarbiavimo susitarime [4] ir 1977 m. sausio 18 d. Briuselyje pasirašytame Europos anglių ir plieno bendrijos valstybių narių ir Egipto susitarime [5] nustatytas prekybos sąlygas.
(3) Susitarime nustatytos prekybos sąlygos leidžia taikyti abipuses importo mokesčių nuolaidas tam tikriems perdirbtiems žemės ūkio produktams.
(4) Bendrijos nuolaidos susiję su tam tikrų perdirbtų žemės ūkio produktų, kurių kilmės šalis Egiptas, importu. Šios nuolaidos - tai visiškas atleidimas nuo muito mokesčių, atleidimas nuo ad valorem mokesčių ir metinių muito tarifo kvotų konkrečių muito mokesčių sumažinimas.
(5) Remiantis Susitarimu turi būti pradėtos taikyti metinės muitų tarifų kvotos. Reikia konkrečiai apskaičiuoti pagal šias metines muitų tarifų kvotas taikomus mokesčius. Apskaičiuoti reikia remiantis 1996 m. liepos 25 d. Komisijos reglamentu (EB) Nr. 1460/96, nustatančiu Tarybos reglamento Nr. 3448/93/EB 7 straipsnyje numatytų lengvatinių prekybos priemonių dėl tam tikrų prekių, pagamintų iš perdirbtų žemės ūkio produktų, išsamias įgyvendinimo taisykles [6].
(6) 1993 m. liepos 3 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [7], nurodo muitų tarifų kvotų valdymo taisykles. Šiuo reglamentu įvestas tarifų kvotas reikia valdyti sutinkamai su tomis taisyklėmis.
(7) Šiame reglamente numatytos priemonės atitinka Vadybos komiteto nuomonę dėl horizontalių klausimų, susijusių su Steigimo sutarties I priede neišvardytais perdirbtais žemės ūkio produktais,
PRIĖMĖ ŠĮ REGLAMENTĄ:
1 straipsnis
Šiuo nuo 2004 m. sausio 1 d. iki 2004 m. gruodžio 31 d. ir nuo kitų metų sausio 1 iki gruodžio 31 d. įvedamos I priede nustatytos metinės muitų kvotos produktams, kurių kilmės šalis - Egiptas, pagal tame priede nustatytas sąlygas.
2 straipsnis
1 straipsnyje nurodytas Bendrijos muitų tarifų kvotas, sutinkamai su Reglamento (EEB) Nr. 2454/93 308a, 308b ir 308c straipsniais, valdo Komisija.
3 straipsnis
Pagal muitų tarifų kvotas nuo 2004 m. sausio 1 d. importuojamoms Bendrijos ir Egipto susitarimo 3 protokolo II priedo 3 lentelėje nurodytoms iš Egipto kilusioms prekėms taikomi šio reglamento I, II ir III prieduose nustatyti mokesčiai.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 22 d.